คลังแจงกระทู้สว.ยันไม่รวบรัดตั้งกองทุนมั่งคั่งฯ
คลังชี้แจงกระทู้ สว. ยืนยันไม่รวบรัดตั้งกองทุนมั่งคั่งฯ-ไม่แตะเงินบริจาคหลวงตามหาบัว พร้อมเสนอร่างกม.ให้2สภาพิจารณา
19 ก.ย. 2554

คลังชี้แจงกระทู้ สว. ยืนยันไม่รวบรัดตั้งกองทุนมั่งคั่งฯ-ไม่แตะเงินบริจาคหลวงตามหาบัว พร้อมเสนอร่างกม.ให้2สภาพิจารณา
ที่ประรัฐสภา มีการประชุมวุฒิสภา เพื่อพิจารณากระทู้ถามด่วนถึง น.ส.ยิ่งลักษณ์ ชินวัตร นายกรัฐมนตรี ของนายคำนูณ สิทธิสมาน สว.สรรหา เรื่องการดำเนินการจัดตั้งกองทุนความมั่งคั่งแห่งชาติ โดยเตรียมคำถามเอาไว้ 2 ข้อสำคัญ คือ รัฐบาลมีแผนงานที่ชัดเจนอย่างไรในกรณีนี้ จะต้องแก้ไข พ.ร.บ.เงินตรา พ.ศ. 2501 หรือไม่ และถ้าจะแก้ไขกฎหมายจะดำเนินการในรูปของ พ.ร.บ.ปกติหรือตราเป็น พ.ร.ก. และ 2 การนำสินทรัพย์จากทุนสำรองเงินตราระหว่างประเทศมาใช้จะกระทบทองคำและเหรียญสหรัฐที่ประชาชนร่วมกันบริจาคภายใต้การนำของหลวงตามหาบัว ญาณสัมปันโน ตั้งแต่ปี 2540 หรือไม่



บุญทรง
นายบุญทรง เตริยาภิรมย์ รมช.คลัง ชี้แจงว่า การจัดตั้งกองทุนดังกล่าวมิได้เป็นโครงการนโยบายเร่งด่วนของรัฐบาล แต่เรื่องนี้มีความสำคัญ จึงต้องพิจารณาอย่างรอบคอบ และหารือใกล้ชิดกับธนาคารแห่งประเทศไทย (ธปท.) รัฐบาลพร้อมรับฟังความเห็นจากทุกฝ่าย โดยมอบหมายให้ธปท.ตั้งคณะทำงานศึกษาความเป็นไปได้ในการจัดตั้งกองทุน และพิจารณารูปแบบที่เหมาะสมในการจัดตั้งกองทุนว่าแนวทางไหนมีความเป็นไปได้และมีความปลอดภัยมากที่สุดรวมไปถึงการดำเนินการอย่างไรที่จะไม่ให้เสียวินัยการเงินการคลังของประเทศ
"ยืนยันว่าเรื่องนี้ไม่ใช่เรื่องเร่งด่วน แต่ถ้าจะมีการดำเนินการจะไม่กระทำในรูปของการตราพ.ร.ก.แน่นอนแต่จะเสนอเป็นร่างพ.ร.บ.เพื่อให้ทั้งสภาผู้แทนราษฎรและวุฒิสภาพิจารณาด้วยความรอบคอบ อย่างไรก็ตาม รัฐบาลต้องรอผลการศึกษาจากธปท. ก่อน"นายบุญทรงกล่าว 
ดังนั้นประเด็นที่ระบุว่าจะใช้ทองคำและดอลลาร์ของหลวงตาบัวหรือไม่  จึงไม่อยู่ในการพิจารณาของรัฐบาลเวลานี้  หากจะจัดตั้งกองทุนดังกล่าว ยืนยันจะทำอย่างโปร่งใส รอบคอบ การดำเนินการใดๆจะไม่ส่งผลต่อวินัยการเงิน การคลังของประเทศ รัฐบาล ไม่กระทบต่อภารกิจหลักของธปท. ไม่เข้าไปยุ่งเกี่ยวกับทองคำ เงินบริจาคของหลวงตาบัวฯ ไม่ทำให้เกิดความเคลือบแคลงต่อสังคม